**Leksiýa 10. Demir ýol ulagyň önümçilik serişdeleri**

10.1. Önümçilik serişde barada düşünje.

10.2. Dolanyşyk serişdeleriň emele geliş çeşmesi.

10.3. Demir ýol ulagyň esasy we dolanyşyk serişdeleri.

10.1. Esasy serişdeler esasan önümçilik işi ýerine ýetirmek üçin ulanylýar. Esasy serişde önümçilik serişdäniň bir bölegi bolmak bilen şu üç aýratynlyga eýedir:

1. önüm öndürmekde köp wagtlap ulanylýar;
2. öndürilýän önüme öz gymmatyny ýuwaş-ýuwaşdan geçirýär;
3. önüm öndürilende öz gymmatyny saklaýar.

Esasy serişdeleriň düzümi, ösüş depgini, gurluşy we ulanylyşy demir ýol ulagyň maddy-tehniki ýagdaýyny häsiýetlendirýär. Demir ýol ulagyň iş netijeliligi köp derejede esasy serişdelere bagly bolýar. Demir ýol ulagyň esasy serişdelerini lokomotiw, wagon, depo, emeli gurluşlary bolan demir ýol, ýük hem-de ýolagçy menzili, ýola taýýarlaýjy gurluşy bolan aýratyn nokat, energiýa üpjünçilik gurluşlar, hereketi sazlaýan ýörite serişdeler, ulanyş işi dolandyrmak, aragatnaşyk serişdeleri, kömekçi infrastruktura gurluşlar emele getirýär.

Önümçilik serişde öz gymmatyny täze önüme ýuwaş-ýuwaşdan geçirýär hem-de pul görnüşinde kärhana bölekleýin dolanyp gelýär. Esasy serişdeden daşary kärhananyň dolanyşyk serişdesi hem tapawutlanýar. Dolanyşyk serişdeler önümçilige hyzmat etmek bilen daşky görnüşini üýtgedip, önüme öz gymmatynyny doly geçirýär. Oňa çig mal, materiallar, ýangyç, iş materiallary, arzan bahaly we çalt könelýän zatlar, ýörite egin eşik we beýl. degişli. Arzan bahaly zada gulluk möhleti bir aýdan az bolan zatlar degişli edilip, dolanyşyk serişdeleriň sanawyna girizilmeýär. Iş dowamlylygy bir günden köp bolsa ol gutarylmadyk önümçilikde hasaba alynýar. Oňa materiallar, ätiýaçlyk şaýlar, iş haky, hereket edýän düzümi abatlama işi we tehniki hyzmaty ýerine ýetirmek üçin gerek bolan pul serişde degişlidir. Daşama amala aşyrmak bilen baglanyşykly ulag kärhanalaryň esasy işi gutarylmadyk önümçilige degişli däldir.

Demir ýol ulagynda hem, edil beýleki pudaklarda bolşy ýaly, dolanyşyk serişde iki görnüşde emele gelýär:

1. kadalaşdyrylan dolanyşyk serişde;
2. kadalaşdyrylmadyk dolanyşyk serişde.

*Kadalaşdyrylan dolanyşyk serişde* – bu önümçilik ätiýaçlyk kadalary, gutarylmadyk önümçiligi, geljek döwrüň çykdajysyny ýapmagy üpjün etmek üçin kärhana berlen pul serişdedir.

*Kadalaşdyrylmadyk dolanyşyk serişdäni* – kärhananyň hasabyndaky pul serişdeler, beýleki kärhanalaryň bergisi, aktiwler düzýär. Kadalaşdyrylmadyk dolanyşyk serişde möçberi meýilleşdirilmeýär. Olar bank karzyň hasabyna, karz berginiň we kärhananyň erkin pul serişdesiniň hasabyna ýapylýar.

10.2. Dolanyşyk serişdäniň iki emele geliş çeşmesi bar:

1. hususy;
2. karz.

*Hususy dolanyşyk serişdäni* döwlet tarapyndan haryt-material gymmatlyga bolan zerurlygyň iň aşaky derejesini ýapmak üçin demir ýol ulag kärhana berilýän pul serişde düzýär. Ol döwlet býujetinden berlip, ustaw fonduň düzüm bölegi hökmünde kärhana berkidilýär. Hojalyk işi alyp barmak netijesinde kärhananyň dolanyşyk serişdesiniň möçberi artýar. Onuň ýerleşdirilişi üýtgeýär. Kärhananyň peýdasynyň hasabyna hususy dolanyşyk serişde köpelýär. *Karz dolanyşyk serişde* bolsa bank tarapyndan kärhana görkezeilen maksat üçin kesgitli möhlete berilýär.

Dolanyşyk serişde aýlanyşygy şu aşakdaky üç tapgyry öz içine alýar:

1. önümçilik prosesi amala aşyrmak üçin gerekli haryt-material gymmatlygy satyn almak; bu tapgyrda dolanyşyk serişde pul görnüşini önümçilik ätiýaçlyk görnüşe üýtgedýär hem-de aýlanyşyk görnüşden önümçilik görnüşe geçýär.
2. daşama prosese, hereket edýän düzüme tehniki hyzmata, ony abatlamaga çig mal, material, ýangyç we beýl. gymmatlyklary sarp etmek;
3. daşama işi ýerine ýetirenligi üçin özara hasaplaşyk esasynda demir ýol ulag kärhananyň hasabyna pul serişde geçirmek; bu tapgyrda dolanyşyk serişde önümçilik görnüşden aýlanyşyk görnüşe geçýär.

Maddy önümçilik pudakdan demir ýol ulag kärhananyň aýratynlygy dolanyşyk serişde aýlanyşygynda harydyň bolmaýanlygy bilen baglanyşyklydyr. Bu ýerde daşama prosesi hem önüm, hem-de önümçilik prosesi bolup çykyş edýär. Şonuň esasynda ulag kärhanalarynda dolanyşyk serişde önümçilik görnüşinden soň täzeden göni pul görnüşe geçýär. Dolanyşyk serişdäni netijeli peýdalanmak bir önümçilik tapgyrda onuň hereket tizligi, ýagny, kesgitli wagtda (ýyl, çärýek, aý) dolanyşyk serişdäniň aýlanyşygy, bir aýlanyşygyň uzaklygy, aýlanyşygyň sany bilen kesgitlenýär. Dolanyşyk serişde aýlanyşygy näçe çalt bolsa önümçilik maksatnamany ýerine ýetirmek üçin şonça-da az wagt gerek bolýar. Dolanyşyk serişde aýlanyşygy çaltlandyrmak material-pul serişde aýlanyşyk möhleti gysgaltmaga mümkinçilik berýär.

Dolanyşyk serişdäniň peýdalanyş netijeliligini ýokarlandyrmak üçin onuň aýry-aýry bölümi boýunça aýlanyş seljerişi geçirmek zerur. Ol dürli aýlanyşyk derejesinde dolanyşyk serişde tizligi anyklamaga mümkinçilik berýär. Dolanyşyk serişde peýdalanyş netijeliligi ýokarlandyrmagyň şu ýollary bar:

1. ylmy-tehniki prosesi çaltlandyrmak;
2. ulag prosesi kämilleşdirmak;
3. hereket edýän düzümiň tehniki-ykdysady görkezijisini gowulandyrmak;
4. pul we material serişde çykdajyny puigta tygşytlylyk çäkde saklamak;
5. artykmaç we kadadan ýokary ätiýaçlygy aýyrmak;
6. gymmat bahaly we gyt materialyň ýerini tutýan zat ulanmak;
7. ätiýaçlyk şaýy, sürtüji materialy gaýtadan ulanmak;
8. maddy-tehniki üpjünçiligi rejeli guramak.

10.3. Halk hojalygyň ähli pudagynda bolşy ýaly, demir ýol ulagynda hem esasy serişdeleriň bolmagy hökmandyr. Esasy serişde önümçilik işi yzygider ýerine ýetirmek üçin zerur. Demir ýol ulagyň aýratynlygyna baglylykda esasy serişde şu topara bölünýär:

1. lokomotiw, wagon, hereket edýän düzüm;
2. depo, ýük hem-de ýolagçy menzili;
3. emeli gurluşlary bolan demir ýol, jaý, desga, ýola taýýarlaýjy gurluşy bolan aýratyn nokat;
4. aragatnaşyk we elektrrik geçirijiler, enjamlar;
5. kömekçi infrastruktura gurluşlar, ýangyç we hojalyk enjamlary.

Dolanyşyk serişde öz gymmatyny önümçilige doly geçirip, kärhana pul görnüşinde dolanyp gelýär. Demir ýol ulag kärhanalarda dolanyşyk serişdäni şu aşakdakylar emele getirýär:

* material ätiýaçlandyryş gymmatlyklar;
* ýangyç we çalgy ýag;
* hyzmat ediji tehnika üçin ýangyç;
* ätiýaçlandyryş şaýlar;
* hojalykda ulanylýan enjamlar.

Dolanyşyk serişdä önümçiligi bökdençsiz alyp barmak üçin zerur bolan pul serişde hem degişli. Ol salgyt, ýygym tölemekde ulanylýar. Esasy serişde iki görnüşde bolýar:

1. önümçilik serişde;
2. önümçilik däl serişde.

Demir ýol ulagyň *önümçilik serişdesi* ulag prosesinde göni we gytaklaýyn ulanylýan zähmet serişdeleridir. Ony lokomotiw, wagon, depo, emeli gurluşlary bolan demir ýol, ýük hem-de ýolagçy menzili, ýola taýýarlaýjy gurluşy bolan aýratyn nokat, energiýa üpjünçilik gurluşlar, hereketi sazlaýan ýörite serişdeler, ulanyş işi dolandyrmak, aragatnaşyk serişdeleri, kömekçi infrastruktura gurluşlar, ýangyç we hojalyk enjamlary emele getirýär. Olaryň ählisi demir ýol ulagyň önümçilik serişdeleri bolup durýar. Önümçilikde önümçilik serişdeler köp ýyllaryň dowamynda ulanylyp bilner. Ulanyş möhletine görä önümçilik serişdäniň könelmegi tebigy zatdyr. Esasy serişdeleriň könelmegi ýuwaş-ýuwaşdan öz gymmatyny täze önüme geçirmegi bilen bilelikde bolup geçýär.

Demir ýol ulagyň *önümçilik däl serişdesi* ulag işgärleriň medeni-durmuş islegini kanagatlandyrmak üçin ulanylýan ýaşaýyş jaýlar, saglyk öýi, kitaphana, bedenterbiýe desgalary, dürli niýetlenişli ymaratlardyr. Olar önümçilige göni täsir etmesede, ulag işi alyp barmak üçin zerur.